ประกาศจังหวัดตากประกาศจังหวัดตากเรื่องมาตรการป้องกันและการรักษาความปลอดภัยและการดูแลรักษาความสงบเรียบร้อยของประชาชนในการจุดและปล่อยหรือกระทำการอย่างใดเพื่อให้บั้งไฟ ตะไล หรือวัตถุอื่นใดที่คล้ายคลึงกันขึ้นไปสู่อากาศ เพื่อเป็นการแก้ไขปัญหาความเดือดร้อนและเพื่อป้องกันอันตรายรวมทั้งความเสียหายที่จะเกิดแก่อากาศยานชุมชน และประชาชนจากการจุดและปล่อยหรือการกระทำอย่างใดเพื่อให้บั้งไฟตะไลหรือวัตถุอื่นใดที่คล้ายคลึงกัน ขึ้นไปสู่อากาศสมควรกำหนดมาตรการป้องกันและแก้ไขปัญหาดังกล่าวเพื่อความสงบเรียบร้อยของบ้านเมืองอาศัยอำนาจตามความในข้อ๒ และข้อ ๓ ของคำสั่งหัวหน้าคณะรักษาความสงบแห่งชาติ ที่ ๒๗/๒๕๕๙ ลงวันที่ ๑๐มิถุนายน พุทธศักราช ๒๕๕๙ จังหวัดตากโดยความเห็นชอบร่วมกันของคณะกรมการจังหวัดและสภาวัฒนธรรมจังหวัดจึงกำหนดมาตรการป้องกันและการรักษาความปลอดภัยและการดูแลรักษาความสงบเรียบร้อยของประชาชนในการจุดและปล่อยหรือกระทำการอย่างใดเพื่อให้บั้งไฟ ตะไล หรือวัตถุอื่นใดที่คล้ายคลึงกันขึ้นไปสู่อากาศ ดังนี้๑.บั้งไฟหมายความถึงวัตถุที่ใช้สำหรับจุดให้พุ่งขึ้นสู่อากาศในการเล่นตามประเพณีลำตัวทำจากท่อทรงกลมโดยข้างในบรรจุเชื้อเพลิงดินประสิวและให้รวมถึงสิ่งที่ทำจากวัสดุอื่นที่ไม่ใช่ท่อทรงกลมด้วยโดยมีหางยาวเป็นไม้ไผ่หรือวัสดุอื่นที่คล้ายคลึงกันผูกมัดหรือติดผนึกเข้ากับลำตัวเพื่อถ่วงดุลให้เคลื่อนที่ขึ้นสู่อากาศได้อย่างสมดุลหรือบางชนิดอาจไม่มีหางก็ได้ ท่อลำตัวจะเจาะรูบริเวณจุดศูนย์กลางของวงท่อเพื่อให้จุดชนวนเชื้อเพลิงและเป็นช่องส่งแรงดันของการปะทุจากข้างในท่อเพื่อขับเคลื่อนบั้งไฟให้พุ่งขึ้นสู่อากาศและให้หมายความรวมถึงวัตถุอื่นใดที่คล้ายคลึงกัน๒. ตะไลหมายความถึง วัตถุที่ใช้จุดให้พุ่งขึ้นสู่อากาศในการเล่นตามประเพณีลำตัวทำจากท่อทรงกลมข้างในบรรจุเชื้อเพลิงดินประสิวหรือเชื้อเพลิงอย่างอื่นไม่มีหางแต่มีปีกเป็นรูปวงกลมล้อมรอบท่อลำตัวปีกมีลักษณะเป็นวัสดุแผ่นบางมีขนาดกว้างพอสมดุลกับลำตัวท่อนดัดโค้งเป็นรูปวงกลมล้อมรอบท่อโดยมีท่อลำตัววางขวางอยู่ข้างในปีกโดยวางตามแนวเส้นผ่าศูนย์กลางของวงปีกปลายท่อทั้งสองข้างบรรจบกับวงปีกด้านในท่อลำตัวเจาะรูเพื่อเป็นที่จุดชนวนเชื้อเพลิงและเพื่อส่งแรงดันของการปะทุจากข้างในท่อเพื่อขับเคลื่อนตะไลให้พุ่งขึ้นสู่อากาศและให้หมายความรวมถึงวัตถุอื่นใดอันคล้ายคลึงกัน๓.ห้ามมิให้ผู้ใดจุดและปล่อยหรือกระทำการอย่างใด เพื่อให้บั้งไฟ ตะไล หรือวัตถุอื่นใดที่คล้ายคลึงกันขึ้นไปสู่อากาศ เว้นแต่จะได้รับอนุญาตจากนายอำเภอแห่งท้องที่และได้ปฏิบัติตามหลักเกณฑ์ ในประกาศนี้ความในวรรคหนึ่งไม่ใช้บังคับกับบั้งไฟและตะไลที่มีน้ำหนักลำตัว ส่วนควบและอุปกรณ์รวมไม่เกิน ๕๐๐กรัม๔.การขออนุญาตจุดและปล่อยหรือกระทำอย่างอื่นใดเพื่อให้บั้งไฟ ตะไล หรือวัตถุอื่นใดที่มีลักษณะคล้ายคลึงกันขึ้นไปสู่อากาศ ตามประกาศนี้ ให้เจ้าของหรือผู้จัดให้มีการจุดหรือปล่อยบั้งไฟ ตะไลหรือวัตถุอื่นใดที่มีลักษณะคล้ายคลึงกัน เป็นผู้ขออนุญาตต่อนายอำเภอแห่งท้องที่ที่จุดและปล่อยดังกล่าวซึ่งผู้ขออนุญาตจะต้องเป็นบุคคลสัญชาติไทยเป็นผู้บรรลุนิติภาวะตามกฎหมาย และเป็นผู้มีภูมิลำเนาอยู่ในเขตพื้นที่จังหวัดตากโดยให้ขออนุญาตก่อนวันจุดและปล่อยไม่น้อยกว่า ๑๕ วันยกเว้นการจุดตะไลในงานพิธีกรรมเกี่ยวกับการจัดการศพให้ยื่นขออนุญาตก่อนวันจุดได้คำขออนุญาตและใบอนุญาตให้ใช้ตามแบบที่กำหนดไว้ท้ายประกาศนี้๕.กำหนดห้วงระยะเวลาในการจุดและปล่อยบั้งไฟหรือวัตถุอื่นใดที่มีลักษณะคล้ายคลึงกันดังนี้๕.๑ให้กระทำได้ในห้วงเดือนหกตามปฏิทินจันทรคติไทย เริ่มตั้งแต่วันขึ้น ๑ ค่ำ เดือน ๖ถึงวันแรม ๑๕ ค่ำ เดือน ๖ ของทุกปี เว้นแต่ได้รับอนุญาตตามความเหมาะสม ตามข้อ ๕.๓๕.๒การอนุญาตให้จุดและปล่อยบั้งไฟในการจัดงานประเพณีบุญบั้งไฟนั้น จะอนุญาตแต่เฉพาะหมู่บ้านที่เคยมีประวัติการจัดงานประเพณีบุญบั้งไฟเดือนหกมาก่อนเท่านั้นโดยอนุญาตให้จุดและปล่อยได้เพียง๑ วันต่อปี ภายในห้วงเวลาตามข้อ ๕.๑และหมู่บ้านใดที่ไม่เคยมีประวัติจัดงานประเพณีบุญบั้งไฟเดือนหกมาก่อนนั้นห้ามจัดให้มีการจุดและปล่อยบั้งไฟเป็นอันขาด๕.๓หมู่บ้านใดที่เคยมีประวัติการจุดและปล่อยบั้งไฟตามประเพณีความเชื่อนอกเหนือจากห้วงเวลาตามข้อ ๕.๑ อันเป็นการเฉพาะตามเหตุผลความเชื่อของประชาชนในหมู่บ้านต่างๆ นายอำเภอแห่งท้องที่อาจพิจารณาอนุญาตได้ตามสมควร โดยกำหนดให้จุดและปล่อยได้เพียง๑ วันต่อปี๕.๔การจุดและปล่อยบั้งไฟ ให้กระทำในระหว่างเวลา ๑๓.๐๐ นาฬิกา ถึงเวลา ๑๗.๐๐ นาฬิกา๕.๕ในกรณีมีการเสด็จพระราชดำเนินของพระมหากษัตริย์ พระราชินี หรือพระบรมวงศานุวงศ์ในพื้นที่จังหวัดตากหรือในพื้นที่จังหวัดใกล้เคียง โดยทางเครื่องบินพระที่นั่ง ให้งดการจุดและปล่อยบั้งไฟโดยเด็ดขาดและให้เลื่อนการจุดหรือปล่อยบั้งไฟออกไปตามที่นายอำเภอเห็นสมควร๕.๖แม้นายอำเภอจะอนุญาตให้จุดและปล่อยบั้งไฟได้ตามที่มีผู้ยื่นคำขอแล้วหากมีกรณีจำเป็นเร่งด่วนหรือมีเหตุอันสมควรเพื่อสวัสดิภาพความปลอดภัยหรือเพื่อประโยชน์สุขของประชาชนแล้วให้ผู้ว่าราชการจังหวัดหรือนายอำเภอแห่งท้องที่นั้นมีอำนาจสั่งให้งดหรือเลื่อนการจัดงานหรือการจุดและปล่อยบั้งไฟไปในวันอื่นนอกจากวันที่อนุญาตตามที่เห็นสมควรได้๖.ชนิด ขนาด และจำนวนบั้งไฟหรือวัตถุอื่นใดอันคล้ายคลึงกัน๖.๑บั้งไฟที่ใช้ในการจุดและปล่อยต้องผลิตจากวัสดุ อุปกรณ์ที่มีน้ำหนักเบาและไม่มีส่วนผสมของโลหะ๖.๒สารเคมีที่ผลิตเป็นเชื้อเพลิงของบั้งไฟ จะต้องเป็นโพแทสเซียมไนเตรต (KNO๓)หรือสารดินประสิวโดยไม่อนุญาตให้ใช้สารชนิดอื่นที่ไหม้ปะทุได้ในระดับแรงดันสูงกว่าสารดังกล่าวเนื่องจากอาจเกิดการระเบิดอย่างรุนแรงหรืออาจทำให้บั้งไฟขึ้นสู่อากาศได้สูงจนเกิดอันตรายต่อเครื่องบินขณะบินผ่านได้๖.๓ขนาดเส้นผ่าศูนย์กลางวงในของท่อบั้งไฟหรือวัสดุอื่นใดที่ใช้แทนท่อซึ่งใช้บรรจุเชื้อเพลิงของบั้งไฟ ต้องมีขนาดไม่เกิน ๓.๕ นิ้ว๖.๔อนุญาตให้จุดและปล่อยบั้งไฟ หรือกระทำการใดเพื่อให้บั้งไฟหรือวัตถุอื่นใดที่คล้ายคลึงกันขึ้นไปสู่อากาศในแต่ละหมู่บ้านให้จุดและปล่อยได้จำนวนไม่เกิน ๑๕ บั้งต่อหนึ่งวันหรืออยู่ในดุลพินิจของนายอำเภอแห่งท้องที่โดยพิจารณาจากการมีส่วนร่วมของชุมชนและประเพณีวัฒนธรรมของท้องถิ่นเป็นสำคัญ๗.สถานที่จุดและปล่อยหรือกระทำการอย่างใดเพื่อให้บั้งไฟหรือวัตถุอื่นใดที่คล้ายคลึงกันขึ้นไปสู่อากาศให้กระทำได้ในสถานที่ที่นายอำเภอแห่งท้องที่อนุญาตซึ่งจะต้องอยู่ในเขตหมู่บ้านหรือตำบลที่จัดงานประเพณีบุญบั้งไฟเดือนหกและต้องได้รับอนุญาตเป็นหนังสือจากเจ้าของ หรือผู้ดูแลหรือส่วนราชการที่เป็นเจ้าของพื้นที่ดังกล่าวด้วยอีกทั้งยังต้องอยู่ห่างจากชุมชนหรือที่พักอาศัยไม่น้อยกว่า ๕๐๐ เมตร ทั้งนี้สถานที่จุดและปล่อยหรือกระทำการอย่างใดเพื่อให้บั้งไฟหรือวัตถุอื่นใดที่คล้ายคลึงกันขึ้นไปสู่อากาศ จะต้องไม่อยู่ในบริเวณแนวขึ้น -ลงของเครื่องบิน ห่างข้างละ ๔.๖ กิโลเมตร เป็นระยะทางยาว ๑๘.๕ กิโลเมตรจากหัวทางวิ่งทั้ง ๒ ด้านโดยเด็ดขาด๘.มาตรการในการป้องกันมิให้มีการเล่นการพนัน๘.๑ห้ามจัดให้มีการพนันขันต่อในการจุดและปล่อยบั้งไฟ หรือวัตถุอื่นใดที่คล้ายคลึงกัน๘.๒ห้ามมิให้มีการนับคะแนน การจับเวลา การขานเวลา การขานตัวเลขอื่น ๆหรือกระทำเครื่องหมาย สัญลักษณ์อื่นใด อันเป็นการบ่งชี้ถึงการบอกเวลาการขึ้นลงหรือความสูงต่ำของบั้งไฟ หรือกระทำการอื่นใดอันเป็นข้อชี้ขาดให้แพ้ชนะกัน๘.๓ห้ามปิดกั้นถนนสาธารณะ หรือสถานที่เข้าสู่บริเวณงาน หรือสถานที่จัดงาน๘.๔ห้ามจำหน่ายบัตรค่าเข้าชม หรือเรียกเก็บค่าเข้าชมในการจุดและปล่อยบั้งไฟหรือกระทำการอื่นใดในลักษณะแอบแฝงเพื่อเก็บค่าเข้าชมเช่นการจัดให้มีการเรี่ยไรหน้างาน การแจกซองฎีกาผ้าป่าการตั้งตู้รับบริจาค หรือการบังคับเรียกเก็บเงินจากผู้เข้าชมงานโดยวิธีการอื่นใด๙.มาตรการป้องกันและรักษาความปลอดภัยและการอื่นใดเพื่อความสงบเรียบร้อยและความปลอดภัยในชีวิตและทรัพย์สินของชุมชนและประชาชน๙.๑ในขณะจุดและปล่อยบั้งไฟ ตะไล หรือวัตถุอื่นใดที่คล้ายคลึงกันผู้ได้รับอนุญาตตามข้อ ๔ ต้องพร้อมแสดงใบอนุญาตต่อพนักงานเจ้าหน้าที่เมื่อมีการขอตรวจตามอำนาจหน้าที่๙.๒ให้ผู้ได้รับอนุญาตตามข้อ ๔ นำเลขที่ใบอนุญาตกำกับบั้งไฟ หรือตะไล แล้วแต่กรณี ไปเขียนหรือแสดงไว้บนบั้งไฟในตำแหน่งที่บุคคลทั่วไปสามารถมองเห็นได้อย่างชัดเจนและต้องเป็นส่วนที่เหลืออยู่เมื่อบั้งไฟได้ตกลงมาสู่พื้นโดยการเขียนหรือแสดงให้ใช้สีหรือน้ำหมึกหรือสารเคมีที่ขูดลบออกยาก๙.๓ ฐานสำหรับจุดบั้งไฟต้องมีความชันหรือความลาดเอียงที่เหมาะสม โดยประการที่จะไม่ทำให้เกิดภยันตรายจากการจุดและปล่อยบั้งไฟต่อผู้เข้าชมงานหรือประชาชนในละแวกใกล้เคียง๙.๔ผู้ได้รับอนุญาตต้องจัดสถานที่จุดและปล่อยบั้งไฟให้มีความปลอดภัย โดยต้องกันหรือจัดให้ผู้ชมหรือบุคคลที่ไม่เกี่ยวข้องอยู่ห่างจากฐานจุดและปล่อยบั้งไฟดังกล่าวไม่น้อยกว่า ๕๐ เมตร และจัดเตรียม ถังดับเพลิง หรืออุปกรณ์ดับเพลิงไว้ให้พร้อมสำหรับนำมาใช้ได้อย่างทันท่วงทีกรณีมีเหตุฉุกเฉินเกิดขึ้น๙.๕ให้ผู้ได้รับอนุญาตจัดให้มีผู้ประสานงานการจุดบั้งไฟที่สามารถติดต่อได้ทางโทรศัพท์อย่างน้อย๒ คน เพื่อทำหน้าที่ในการแจ้งศูนย์ควบคุมการบินก่อนการจุดและปล่อยในวันที่ได้รับอนุญาตและให้เฝ้าติดตามการติดต่อจากศูนย์ควบคุมการบินตลอดเวลาที่จุดบั้งไฟพร้อมทั้งแจ้งให้ศูนย์ควบคุมการบินทราบ เมื่อเสร็จสิ้นการจุดบั้งไฟ๙.๖ผู้ได้รับอนุญาตต้องรับผิดชอบในการดูแลบริเวณจุดและปล่อยหรือกระทำการอย่างใดเพื่อให้บั้งไฟหรือวัตถุอื่นใดที่คล้ายคลึงกันขึ้นไปสู่อากาศไม่ให้มีการจำหน่ายเครื่องดื่มแอลกอฮอล์หรือเครื่องดื่มมีส่วนผสมแอลกอฮอล์โดยเด็ดขาด๑๐.ชนิด ขนาด และจำนวนตะไลหรือสิ่งอื่นใดอันคล้ายตะไลขึ้นไปสู่อากาศ๑๐.๑ขนาดเส้นผ่าศูนย์กลางของตะไล ต้องมีขนาดไม่เกิน ๐.๓๐ เมตร๑๐.๒การจุดและปล่อยหรือกระทำการอื่นใดให้ตะไลหรือสิ่งอื่นใดอันคล้ายตะไลขึ้นไปสู่อากาศสามารถกระทำได้ในเทศกาลหรือในวาระโอกาสอันสำคัญหรือตามประเพณีความเชื่อของหมู่บ้านหรือชุมชนใด ๆ โดยให้กระทำในระหว่างเวลา ๑๓.๐๐นาฬิกา ถึงเวลา ๑๗.๐๐ นาฬิกา และจะต้องเป็นไปด้วยความเหมาะสมและได้รับอนุญาตจากนายอำเภอแห่งท้องที่ที่จะจุดและปล่อยตะไลตามประกาศนี้๑๐.๓ให้นำความในข้อ ๕ (๕.๔) และ (๕.๕) ข้อ ๖ ข้อ ๗ ข้อ ๘ และข้อ ๙ ของประกาศนี้มาใช้บังคับกับการจุดและปล่อยตะไล โดยอนุโลม๑๑.ผู้ใดกระทำการจุดและปล่อยโดยไม่ได้รับอนุญาตหรือกระทำการนอกสถานที่ที่ได้รับอนุญาตไว้ หรือฝ่าฝืนข้อกำหนดในประกาศนี้ต้องระวางโทษจำคุกไม่เกินสามปีหรือปรับไม่เกินหกหมื่นบาทหรือทั้งจำทั้งปรับตามข้อ๕ ของคำสั่งหัวหน้าคณะรักษาความสงบแห่งชาติที่ ๒๗/๒๕๕๙ ลงวันที่ ๑๐ มิถุนายนพุทธศักราช ๒๕๕๙๑๒.บรรดาการได้รับอนุญาตทั้งหลายตามประกาศนี้ไม่ถือเป็นเหตุให้ผู้ได้รับอนุญาตหลุดพ้นจากความผิดตามกฎหมายอื่นหากการจุดและปล่อยหรือกระทำการอย่างใดนั้น ก่อให้เกิดความเสียหายแก่อากาศยานหรือเกิดความเสียหายแก่ชีวิต ร่างกายหรือทรัพย์สินของประชาชนหรือเกิดความเสียหายแก่ชุมชน๑๓.ประกาศนี้ให้ใช้บังคับตั้งแต่วันที่ประกาศในราชกิจจานุเบกษาเป็นต้นไป[๑]ประกาศ ณ วันที่ ๑๔ธันวาคม พ.ศ. ๒๕๕๙เจริญฤทธิ์ สงวนสัตย์ผู้ว่าราชการจังหวัดตาก[เอกสารแนบท้าย]๑.คำขอรับใบอนุญาตให้จุดและปล่อยหรือกระทำการอย่างใด เพื่อให้บั้งไฟ พลุ ตะไล โคมลอยโคมไฟ โคมควัน หรือวัตถุอื่นใดที่คล้ายคลึงกัน ขึ้นไปสู่อากาศ๒. คำอธิบายการกรอกแบบคำขอรับใบอนุญาตให้จุดและปล่อยหรือกระทำการอย่างใดเพื่อให้บั้งไฟพลุ ตะไล โคมลอย โคมไฟ โคมควัน หรือวัตถุอื่นใดที่คล้ายคลึงกัน ขึ้นไปสู่อากาศ๓. ใบอนุญาตให้จุดและปล่อยหรือกระทำการอย่างใดเพื่อให้บั้งไฟพลุ ตะไล โคมลอย โคมไฟโคมควัน หรือวัตถุอื่นใดที่คล้ายคลึงกัน ขึ้นไปสู่อากาศตามคำสั่งหัวหน้าคณะรักษาความสงบแห่งชาติ ที่ ๒๗/๒๕๕๙ เรื่องมาตรการป้องกันและแก้ไขปัญหาความเดือดร้อนจากการจุดและปล่อยบั้งไฟ พลุ ตะไล โคมลอยโคมไฟ โคมควัน หรือวัตถุอื่นใดที่คล้ายคลึงกัน๔. คำอธิบายการกรอกแบบใบอนุญาตให้จุดและปล่อยหรือกระทำการอย่างใดเพื่อให้บั้งไฟ พลุ ตะไล โคมลอย โคมไฟ โคมควันหรือวัตถุอื่นใดที่คล้ายคลึงกันขึ้นไปสู่อากาศ ตามคำสั่งคณะรักษาความสงบแห่งชาติที่ ๒๗/๒๕๕๙ เรื่อง มาตรการป้องกันและแก้ไขปัญหาความเดือดร้อนจากการจุดและปล่อยบั้งไฟพลุ ตะไล โคมลอย โคมไฟ โคมควัน หรือวัตถุอื่นใดที่คล้ายคลึงกัน(ดูข้อมูลจากภาพกฎหมาย)พรวิภา/ปริยานุช/จัดทำ๒๗ มกราคม ๒๕๖๐ปริญสินีย์/ตรวจ๒๐ กุมภาพันธ์๒๕๖๐[๑] ราชกิจจานุเบกษาเล่ม ๑๓๔/ตอนพิเศษ ๒๕ ง/หน้า ๘/๒๓ มกราคม ๒๕๖๐